Nege verdagtes in KwaZulu-Natal doodgeskietArgieffoto: Kent Williamson Polisiebeamptes in KwaZulu-Natal het Saterdagoggend omstreeks 01:50 reageer op inligting dat ŉ rooftog by ŉ onderneming in Isipingo beplan word. “Beamptes het inligting ontvang dat die verdagtes ook van voornemens is om die kluise oop te blaas,” het kapt. Nqobile Gwala, woordvoerder van die polisie, in ŉ verklaring gesê. “Beamptes het die verdagtes ingewag. Toe die verdagtes die polisiebeamptes sien, het hulle op die beamptes begin skiet en die polisielede het teruggeskiet.” Altesaam sewe verdagtes is op die toneel dood. ŉ 29-jarige man is in hegtenis geneem. “Beamptes het beslag gelê op drie gewere, ses pistole, springstof en toerusting wat vir inbrake gebruik word.” Terwyl polisiebeamptes nog op die toneel was, het hulle geweerskote naby die toneel gehoor. “Twee verdagtes het op polisiebeamptes geskiet en die beamptes het teruggeskiet. Die twee verdagtes is op die toneel dood. Hulle het twee ongelisensieerde vuurwapens in hul besit gehad.” Die polisie doen ŉ geregtelike doodsondersoek, poging tot moord, die besit van ŉ ongelisensieerde vuurwapen, die besit van ammunisie, die besit van springstof en poging tot roof.